
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	18 aprilie 2011

	Nr.
	27/149


R A P O R T

asupra proiectului de Lege pentru ratificarea Acordului între România şi Republica Moldova în domeniul securităţii sociale, semnat la Bucureşti la 27 aprilie 2010
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. PLx 130 din 23 martie 2011, cu dezbaterea pe fond, în procedură obişnuită, a proiectului de Lege pentru ratificarea Acordului între România şi Republica Moldova în domeniul securităţii sociale, semnat la Bucureşti la 27 aprilie 2010.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.173/22.02.2011)

· avizul favorabil al Comisiei pentru politică externă
Proiectul de lege are ca obiect de reglementare legiferarea cadrului juridic bilateral româno-moldovean în domeniul securităţii sociale şi are ca scop principal recunoaşterea şi totalizarea perioadelor de asigurare socială realizate pe teritoriul ambelor state, instituirea unei cooperări între autorităţile şi instituţiile naţionale responsabile cu acordarea prestaţiilor, precum şi stabilirea modalităţilor de efectuare a plăţilor aferente.

     
Principiile Acordului sunt :

· aplicarea unei singure legislaţii;

· egalitatea de tratament;

· menţinerea drepturilor obţinute (exportul prestaţiilor de securitate socială);

· menţinerea drepturilor în curs de achiziţie (totalizarea perioadelor de asigurare).

     
Acordul între România şi Republica Moldova în domeniul securităţii sociale reglementează acordarea indemnizaţiei pentru incapacitate temporară de muncă, indemnizaţiei de maternitate, pensiilor, prestaţiilor în natură în caz de boală şi maternitate, prestaţiilor în natură în caz de accidente de muncă şi boli profesionale, ajutorului de deces, indemnizaţiei de şomaj.
Comisia propune Plenului Camerei Deputaţilor adoptarea proiectului de lege în forma prezentată. 

Proiectul de Lege face parte din categoria legilor ordinare, conform prevederilor art.73 alin.(1) din Constituţia României, republicată. 

La dezbaterile care au avut loc în şedinţa comisiei din 12 aprilie 2011 a participat, în conformitate cu prevederile art.55 din Regulamentul Camerei Deputaţilor, doamna Adriana Stoinea, director în cadrul Ministerului Muncii, Familiei şi Protecţiei Sociale.
La lucrările comisiei au fost prezenţi 26 deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi.
Camera Deputaţilor este primă Cameră sesizată, potrivit prevederilor art.75 alin.(2) din Constituţia României şi ale art.113 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Întocmit,

Expert parlamentar Decebal STĂNESCU

